GROENHEIDE BOEKE :: Rodeo Rollie!
Die Poniehoewe-Klub #9: Rodeo Rollie!
"En jy sê nou eers?" Daar is ongeloof in Anneke se stem. Hulle weet almal hoe behep Roy is met die Amerikaanse Wilde Weste, sodanig dat hy sy eie naam, Gerhardus, verander het na dié van sy film­held Roy Rogers. Dat hy sou stilgebly het oor 'n besoek van 'n regte cowboy is net ondenkbaar.
Terwyl sy Dapper vinnig wegtrek, merk Anneke op, "Daardie ponie het sowaar nog steeds sy winter­hare!"
"Ag, dis net 'n verskoning," reken Ruan. "Ek sweer jy weet minder daarvan af as Anneke, sy het ten­minste daaroor gelees!"
"En moet ook nie dat Mildred jou hoor nie," waar­sku Dommie. "Sy sal sommer ophou met ons lesse en dan kan ons nie meer aan skoue deelneem nie."
'n Tydjie terug is die stuk veld waar die dorp se perdeklub was, aan ontwikkelaars verkoop en moes almal wat hul perde daar aangehou het nuwe bly­plek soek. Na 'n lang soektog, toe daar al sprake was van die ponies verkoop, het die vyf maats uit­eindelik by Mildred Heywood, 'n beroemde ruiter, uitgekom wat ingestem het dat die ponies saam met haar eie twee perde by haar op die hoewe kan loop.
"Ek stem saam," kom dit nou van Ruan, en hy gee sy geelperdjie 'n vriendelike klappie op die nek, "Kuifkop sal ook daarvan hou. Hy is goed met daar­die rodeo se klawerblad-dromresies."
"Nou ja, Sneeuvoet," spreek Tessa haar witsokkie­poon aan, "dan piekel ek en jy maar saam. Sal jy hom vra, Roy?"